Nos Officialis curie Eduensis, universis presentibus et futuris notum facimus quod cum discordia verteretur inter decanum et capitulum Eduense ex una parte et dominum Iohannem de Donno Martino, militem, super hoc quod dicti decanus et capitulum petebant a dicto milite viginti solidos Nivernensium quos dominus Petrus de Donno Martino frater dicti Iohannis quondam canonicus Eduensis legaverat ecclesie Eduensi annui redditus super costumis de Donno Martino pro anniversario suo quolibet anno in dicta ecclesia faciendo, tandem compromissum fuit ex utraque parte in dominum Guidonem de Vautoot canonicum Eduensem et in nos de dicta discordia, qui pro bono pacis diximus et pronunciavimus quod dictus miles et sui de cetero redderent quolibet anno supradicte ecclesie Eduensi pro dicto anniversario faciendo dictos viginti solidos Nivern. in die dicti anniversarii super dictis costumis de Donno Martino, et dictus miles esset immunis et absolutus de solutione viginti solidorum quos non solverat per triginta annos et amplius: quod dictum utraque pars habuit ratum et gratum et sic de cetero promisit dictus miles coram nobis dictos viginti solidos reddere quolibet anno dicte ecclesie, fide corporali prestita, in die anniversarii dicti Petri. Et ut hoc ratum et firmum permaneat sigillum curie Eduensis ad preces et instantiam utriusque partis presentibus litteris apposuimus. Actum anno gratie Mº CCº quinquagesimo, mense Iulio.